Yfirvofandi vatnsskortur í norðaustur Sýrlandi . 14. nóvember 2019 Þrátt fyrir að sviðsljós heimsins hafi aftur dvínað á átökin í Sýrlandi situr fólk enn eftir í erfiðum aðstæðum . Alþjóðaráð Rauða krossins ( ICRC ) hefur lýst yfir þungum áhyggjum af stöðu mála í norðaustur Sýrlandi en ein mikilvægasta vatnsdælustöðin í nágrenni Hasakeh hefur verið lokað . Vanalega þjónar dælustöðin um 400.000 manns en hefur nú ekki verið virk síðan 30. október sl . Alþjóðaráðið og sýrlenski Rauði hálfmáninn ( SARC ) hafa gripið til neyðaraðgerða til að finna aðra vatnsveitu fyrir fólk á svæðinu , en aðgerðir þeirra í Sýrlandi eru þær umfangsmestu í öllum heiminum í dag . „ Það er brýnt að við finnum lausn á yfirvofandi vatnsskorti . Vatnsdælustöð sem þjónar 400.000 manns er mikilvægur hluti innviða sem þarf að vera í lagi . Þetta er annað dæmi um óbreytta borgara sem taka ekki þátt í átökunum en þjást vegna þeirra “ segir Fabrizio Carboni , svæðisstjóri ICRC í nær - og mið-Austurlöndum . „ Við skorum á alla aðila að tryggja öruggan aðgang að nauðsynlegum viðgerðum . “ Rauði krossinn fylgist með ástandinu og hefur brugðist við til að áhrifin af vatnsskorti verði sem minnst . Í byrjun nóvember dreifði Rauði krossinn samtals 460.000 lítrum af drykkjarvatni og studdi við Al Hol búðirnar , Areesha búðirnar , miðstöðvar fyrir flóttafólk í Hasekah-borg og fangelsi . Rauði krossinn hvetur alla deiluaðila til að virða líf borgara og taka til allra mögulegra ráðstafana til að vernda og virða borgara og innviði samfélaga og leyfa fólki að komast í skjól sem vill flýja átakasvæðin . Rauði krossinn á Íslandi hefur stutt við aðgerðir Alþjóðaráðs Rauða krossins og sýrlenska Rauða hálfmánans í Sýrlandi með stuðningi Mannvina Rauða krossins og utanríkisráðuneytisins , m.a. með störfum sendifulltrúa auk fjármagns . Elín Oddsdóttir skurðhjúkrunarfræðingur sem er margreyndur sendifulltrúi er að störfum í Sýrlandi fyrir Alþjóðaráðið og verður næstu 3 mánuði á vettvangssjúkrahúsi Rauða krossins í Al Hol búðunum . Til þess að styðja við lífsbjargandi starf Rauða krossins í Sýrlandi er hægt að senda sms-ið HJALP í 1900 og 2900 krónur verða dregnar af símreikningi . Einnig er hægt að leggja inn á reikning 0342 – 26 – 12 , kt. 530269-2649 eða nota Kass . Söfnun Rauða krossins lýkur þann 1. desember nk .